Bou jou kind se emosionele intelligensie - Jou Gesin | Solidariteit WêreldJou Gesin | Solidariteit Wêreld
Tuis › Artikels › Bou jou kind se emosionele intelligensie
Wanneer emosies hoog loop, doen en sê mens dinge wat jy normaalweg nie sou doen en sê nie. By jong kinders gebeur dit die hele tyd.
Kinders se vermoë om hulle ervaring en uitdrukking van emosies te bestuur ─ iets wat ʼn groot deel van emosionele intelligensie uitmaak ─ verbeter met oefening. Dr. Ronél le Roux, medeskrywer van Emosionele intelligensie vir kinders en tieners: ʼn praktiese gids vir ouers en onderwysers, beskryf emosionele intelligensie as die vermoë om jou eie gedagtes en gevoelens te identifiseer, te verstaan en te beheer en dit gepas aan ander mense oor te dra. Tot onlangs nog is dit grootliks geïgnoreer aangesien die wêreld op akademiese prestasie in die kinderjare gefokus het. Nuwe navorsing toon nou dat emosionele intelligensie ʼn twee keer sterker voorspeller as IK vanlatere sukses is.
Kenners soos Ronél sê jy stel jou kind in staat om ʼn goeie kommunikeerder te wees, sterk verhoudinge te ontwikkel, moeilike situasies te hanteer en ʼn leier in haar veld te wees wanneer jy haar emosionele intelligensie bevorder terwyl sy jonk is. Volgens TalentSmart, die wêreld sevoorste verskaffer van toetse vir emosionele intelligensie, kan dit selfs beteken dat sy eendag meer geld sal verdien. Sy sal empaties en medelydend wees met vriende, vennote en haar eie kinders, haarselfmakliker in ander se skoene kan stel en ʼn groter selfbewustheid hê.
Emosionele intelligensie sluit die volgende in:
Optimisme. Dit verwys na jou kind se vermoë om te vertrou dat alles met haar goed sal gaan endat jy vir haar sal sorg.
Impulsbeheer. Dit behels dat jou kind moet leer om haar behoeftebevrediging uit te stel en is een van die moeilikste vaardighede om baas te raak.
Emosieherkenning en beheer. Jou kind moet leer om haar emosies te herken (ek is nou kwaad) en hoe om dit te hanteer (daarom moet ek nou gaan trampolien spring dat die kwaadmannetjies kan uitkom).
Empatie. Dit behels die vermoë om jou in iemand anders se skoene te plaas ─ iets wat vir ʼn peuter moeilik is om baas te raak.
Interpersoonlikevaardighede. Dit gaan oor hoe om ʼn goeie maatjie te wees. Omdat kinders egosentries is wanneer hulle klein is, ontwikkel hierdie faset eers later. Terwyl hulle klein is, behels dit basies net om nie die maatjie langs haar te klap, byt of skop nie.
Ronél meen jy kan jou baba se emosionele intelligensie van dag een af begin bou. “Elke keer as jou baba huil en jy aandag gee aan haar behoeftes, versterk jy haar gevoel dat jy empatie met haar het en vir haar omgee. Dis een van die heel belangrikste vaardighede wat jy jou kind kan leer.”
ʼn Kind wie se behoeftes in die eerste lewensjaar vervul word, ontwikkel hoop en as peuter is sy reeds in staat om mense te vertrou. In die tweede lewensjaar moet sy wilskrag ontwikkel en op twee gaan sy die behoefte ontwikkel om self dinge te probeer doen. Dis belangrik dat jy jou kind dan moet toelaat om haar onafhanklikheid uit te oefen. Laat sy self daardie trui aantrek. En as sy sukkel, moet jy dit op ʼn simpatieke manier hanteer sodat haar selfvertroue nie geskaad word nie.
Aksieplan m jou kind met emosies te help:
● Begryp jou rol as ouer. ʼn Rustige mamma wat haar emosies meestal onder beheer het, se kind is gewoonlik ook kalm. Ronél sê: “ʼn Peuter op wie heeldag geskree word en wat dikwels pak kry, sal ʼn humeurige, ongelukkige kind wees. Hulle boots die ouer se gedrag na. ʼn Kleuter wat nooit empatie kry nie sal afknouerig teenoor ander kleuters wees.”
● Maak emosionele intelligensie deel van jou dag. Gebruik daaglikse situasies om jou kind van verskillende emosies bewus te maak. Gesels met jou kleuter oor gevoelens en wys haar prentjies daarvan. Leer haar hoe dit voel en lyk as mens gelukkig of opgewonde is. Laat haar besef dat alle gevoelens aanvaarbaar is, maar nie alle gedrag nie. Sy mag kwaad voel maar sy mag nie die kat skop of dinge breek nie.
● Wys empatie. As haar troeteldier doodgaan, kan jy sê: “ʼn Mens voel baie hartseer as jou katjie doodgaan.” Vermy reaksies soos: “Hou nou dadelik op huil. Dit was net ’n kat. “Ronél sê jy moenie jou kind straf as sy gevoelens ervaar nie. Sê liewer: “Ek sien jy is nou baie kwaad/hartseer. Kan mamma help?”
● Bou haar selfbeheersing. Dis moeilik en selfs volwassenes sukkel daarmee, erken Ronél. “Hoe minder ʼn kind gefrustreer word in wat sy wil doen, hoe minder sal selfbeheersing nodig wees.”Sorg dat daar minder geleentheid is vir jou kind om ʼn woede-uitbarsting te kry, soos om haar te vra of sy eers haar speelgoed wil wegpak of eers wil eet.
Onthou dat die kleuterjare maar net die begin is. Jy moet dus geen verwagting hê nie. Weet net waarheen jy met jou kind op pad is en onthou dat geduld die sleutel is.